༄༅།  ། གུ་རུ་ཡིད་བཞིན་ནོར་བུའི་བསྙེན་སྒྲུབ་ཇི་ལྟར་བྱ་བའི་ཚུལ་སྦས་གསང་འབྱེད་པའི་ལྡེ་མིག་ཅེས་བྱ་བ་བཞུགས་སོ། །  འཕུར་བྱེད་ཕྲེང་ལྟར་རྣམ་བཀྲའི་རྣམ་འདྲེན་དབུས།  ། ཉིན་བྱེད་བྱེ་བའི་དཔལ་ལྟར་མངོན་འཕགས་པ།  ། གུ་རུ་ཡིད་བཞིན་ནོར་བུར་གུས་བཏུད་ནས།  ། གང་ཉིད་བསྙེན་ཅིང་སྒྲུབ་ཚུལ་མདོར་བསྡུས་བྲི།  ། དེ་ལ་སྐལ་བཟང་དད་བརྩོན་དམ་ཚིག་དང་ལྡན་པའི་གང་ཟག་གིས།  ཐོག་མར་རྒྱུད་སྨིན་པར་བྱེད་པ་དབང་བཞིའི་རིམ་པ་ལེགས་པར་ཐོབ་ཅིང་དམ་ཚིག་ལ་གནས་པ་དག་གིས་གུ་རུ་ཡིད་བཞིན་ནོར་བུ་བསྙེན་ཅིང་སྒྲུབ་པར་བྱ་བ་ལ་དུས་ཀྱི་ཁྱད་པར་ཉི་མ་བྱང་དུ་བགྲོད་པའི་དུས་དང་ལོ་ཐོག་འབྲས་བུ་སྨིན་ཅིང་དགེ་དང་བདེ་བའི་དཔལ་དང་ལྡན་པའི་སྐབས་སུ་ཡར་མར་གྱི་ཚེས་བཅུ་སོགས་གཟའ་སྐར་ཚེས་གྲངས་དུས་སྦྱོར་དགེ་བའི་དུས་སུ་ཅི་ཡི་ཕྱིར་དུ་སྒྲུབ་པར་བྱ་བ་ནི།  གཏེར་གཞུང་ཉིད་ལས།  བར་ཆད་བཟློག་ཅིང་བྱིན་རླབས་མྱུར་འཇུག་ཕྱིར༔གུ་རུ་ཡིད་བཞིན་ནོར་བུ་བསྒྲུབ་པར་བྱ༔ཞེས་གསུངས་པ་ལྟར།  ཕྱི་གཟུགས་ཅན་གྱི་དགྲ།  གཟུགས་མེད་ཀྱི་བགེགས།  འབྱུང་བའི་གནོད་པའི་བར་ཆད།  ནང་འབྱུང་བ་འཁྲུག་པའི་ནད་ཀྱི་བར་ཆད།  གསང་བ་དུག་ལྔའི་རྣམ་རྟོག་གི་བར་ཆད་མཐའ་དག་བཟློག་ཅིང་།  ལུས་ངག་ཡིད་གསུམ་ལ་སྐུ་གསུང་ཐུགས་ཀྱི་བྱིན་རླབས་མྱུར་དུ་འཇུག་ཕྱིར་བསྒྲུབ་པ་བྱ་སྟེ་།  ཇི་ལྟར་དུ་སྒྲུབ་པ་ནི།  གཏེར་གཞུང་ཉིད་ལས།  གནས་ཁང་གཙང་མར་བག་དྲོ་རྒྱན་བཀོད་མཛེས༔བླ་མའི་གཏོར་མ་ཟླུམ་འཁྱིལ་རི་རབ་མ༔འདབ་བཞི་འཁོར་བརྒྱད་དག་གི་ལེགས་བསྐོར་བའི༔མདུན་དུ་ཕྱི་ནང་མཆོད་པ་སྣ་ཚོགས་བཤམས༔ཕྱི་ནང་མཚམས་བཅད་བདེ་བའི་སྟན་ལ་འདུག༔ཅེས་གསུངས་པ་ལྟར།  གནས་ཁང་གཙང་ཞིང་དག་པར་བྱས་པར་སྤོས་ཆུས་ཆག་ཆག་གདབ་པར་ཡོལ་བ་བླ་རེ་སོགས་ཡིད་དུ་འོང་བས་ཁྱད་པར་དུ་བྱས་པར།  སྐུ་གསུང་ཐུགས་ཀྱི་རྟེན་རྣམས་བཀྲམས་ཤིང་བག་དྲོ་བྱིན་ཆགས་པར་བྱ།  སྟེགས་བུ་ཁེབས་ལྡན་གྱི་ཁར་འབྲུ་བཟང་གི་ཚོམ་བུ་ཆེ་ཆུང་གོ་རིམ་འཚམས་པ་དགུ་བཀོད་པར།  བླ་མའི་གཏོར་མ་རྒྱན་བཀོད་ཕུན་སུམ་ཚོགས་པ་མཐོང་བ་བརྒྱུད་པ་ལྟར་བཞེངས་པ་ཙཀླི་བཙུགས་ཤིང་ཁ་དོག་ལྔ་ལྡན་གྱི་དར་གདུགས་ཕུབ་པའི་དྲུང་དུ་སྨན་རཀ་གཏོར་གསུམ་དང་ཐུན་མོང་ཀྱི་ཉེར་སྤྱོད་ལྔ་བཅས་བཤམས།  དཀྱིལ་འཁོར་དང་ཞལ་སྤྲོད་དུ་སྟན་ནང་ཚང་ཅན་འོག་ཏུ་རྡོ་རྗེ་རྒྱ་གྲམ་དཀར་པོ་བྲིས་པའི་མདུན་དུ་རྡོར་དྲིལ་ཐོད་རྔ་སྤོས་ཕོར་སོགས་མཁོ་བའི་ཡོ་བྱད་ཐམས་ཅད་འཚོགས་པར་བྱས་ལ།  སྒོ་དྲུང་དུ་ཐོ་དཀར་པོ་བརྩིགས་ལ་རྒྱལ་ཆེན་སྡེ་བཞིར་བསྐྱེད་ལ་མདུན་དུ་མཆོད་པ་བཤམས་ཏེ།  ཧཱུྃ།  རི་རབ་ལྷུན་པོའི་ཕྱོགས་བཞི་ན།  ། ཨོ་རྒྱན་་པད་འབྱུང་བཀའ་ཉན་པ།  ། རྒྱལ་པོ་ཆེན་པོ་སྡེ་བཞི་པོ།  ། བཙུན་མོ་སྲས་བློན་གཡོག་འཁོར་བཅས།  ། འདིར་གཤེགས་མཆོད་པ་བཞེས་མཛད་ནས།  ། སྒྲུབ་པའི་ཆོ་ག་མ་ཐོན་བར།  ། ཕྱི་ཡི་བར་ཆད་ནང་མ་བཏང་།  ། ནང་གི་དངོས་གྲུབ་ཕྱིར་མ་བཏང་།  ། རྐྱེན་ངན་མི་མཐུན་ཀུན་བསྲུང་ཞིང་།  ། མཐུན་རྐྱེན་དངོས་གྲུབ་འགྲུབ་པར་མཛོད།  ། ཅེས་ཕྱི་མཚམས་བཅད་ལ།  ནང་མཚམས་བཅད་པ་ནི།  མཚམས་ལ་ཞུགས་ནས་དཔེ་དང་ཡིག་ཆ་བལྟ་བ།  བསྟན་བཅོས་བརྩམ་པ།  གཞན་ལ་བསྲུང་བ་བྱེད་པ་སོགས་དང་།  དགོས་མེད་འོག་འགྱུའི་དབང་དུ་བཏང་བ་མིབྱའོ།  ། དེ་ནས་བརྒྱུད་འདེབས་བསྲུང་འཁོར་སོགས་སྒྲུབ་ཐབས་ལྟར་བྱེད་ལ།  འཁོར་འདས་ཀྱི་ཆོས་ཐམས་ཅད་ཡེ་གདོད་མ་ནས་སྟོང་པ་སྤྲོས་པའི་མཐའ་དང་ཕྱོགས་ལྷུང་ཡིད་བྱེད་དང་བྲལ་བའི་ངང་ནས་དེ་ལྟར་མ་རྟོགས་པའི་འགྲོ་བ་རྣམས་ལ་རྗེས་སུ་བརྩེ་བའི་སྙིང་རྗེ་ཆེན་པོའི་མདངས་སུ་སྣང་བ་ཟུང་དུ་འཇུག་པའི་རང་རྩལ་རྒྱུའི་ཡི་གེ་ཧཱུྃ་འོད་ལྔའི་མདངས་ཅན་དུ་ ལྡང་བ་དེ་ལས་འོད་ཟེར་འཕྲོས་པས་ཕྱི་སྣོད་དག་པ་པདྨ་འོད་ཀྱི་གཞལ་ཡས།  ནང་བཅུད་དག་པ་དཔའ་བོ་མཁའ་འགྲོའི་ད་ལར་གྱུར་པའི་གཞལ་ཡས་དབུས་པད་སྡོང་ཉི་ཟླ་བརྩེགས་པའི་སྟེང་རྒྱུ་ཡི་སྙིང་པོ་བབས་པ་ཡོངས་སུ་གྱུར་པ་ལས།  བདག་མདུན་དབྱེར་མེད་གུ་རུ་ཡིད་བཞིན་ནོར་བུ་སྐུ་མདོག་དཀར་དམར་མདངས་དང་ལྡན་པ་ཞི་འཛུམ་སྒེག་ཆགས་ཁྲོ་བོའི་ཉམས་བཞི་དང་ལྡན་པ།  ཕྱག་གཡས་གསེར་གྱི་རྡོ་རྗེ་འགྱིང་ཚུལ་གདེངས་ཤིང་།  ཕྱག་གཡོན་ཀ་པཱ་ལ་བདུད་རྩིས་བཀང་བའི་ནང་དུ་ཚེ་ཡི་བུམ་པ་འཆི་མེད་ཚེ་ཆུས་བཀང་བ་འཛིན་པ།  སྐུ་ལ་གསང་གོས་མཐིང་ཁ་ཕོད་ཀ་མཐིང་ནག་ཆོས་གསོ་དམར་པོ་གསེར་གྱི་པ་ཏྲ་རིས་ཅན་དང་།  དབུ་ལ་པདྨའི་སྙན་ཞུ་རྒོད་ལྡེམ་ཉི་ཟླ་དར་དཔྱངས་ཀྱིས་སྤྲས་པ་གསོལ་བ།  ཞབས་གཉིས་རྒྱལ་པོ་རོལ་པའི་སྟབས་ཀྱིས་བཞུགས་པའི་པང་དུ།  གསང་བའི་ཡུམ་མཆོག་བདེ་ཆེན་མཚོ་རྒྱལ་བཅུ་དྲུག་ལོན་པའི་ན་ཚོད་ཅན་སྐུ་མདོག་དཀར་ལ་དམར་བའི་མདངས་ཆགས་པ་མཚན་དང་དཔེ་བྱེད་གྱིས་བརྒྱན་ཅིང་།  དར་དང་རིན་པོ་ཆེ་ཡི་རྒྱན་དུ་མས་སྤྲས་ཤིང་དབུ་སྐྲ་སིལ་བུར་གྲོལ་བ།  ཕྱག་གཡས་གསེར་གྱི་རྡོ་རྗེ་ནམ་མཁར་གདེངས་ཤིང་།  གཡོན་ཀ་པཱ་ལ་བདུད་རྩིས་གང་བ་བསྣམས་ཏེ་ཡབ་ཀྱི་མགུལ་ལ་འཁྱུད་ཅིང་ཞལ་དུ་སྟོབ་པ།  ཞབས་ཀྱི་བྱིན་པ་གཉིས་ཡབ་ཀྱི་སྐུ་སྐེད་ནས་འཁྲིལ་བ།  ཡབ་ཡུམ་གཉིས་མེད་འཇའ་འོད་ཟེར་འབུམ་འཁྱུགས་པའི་ཀློང་ན་བཞུགས་པ་ཕྱོགས་བརྒྱད་དུ་ཚོགས་བརྒྱད་གནས་སུ་དག་པའི་རང་རྩལ་འོད་སྣང་སྤྲུལ་པའི་གུ་རུ་མཚན་བརྒྱད་སྐུ་མདོག་ཕྱག་མཚན་རྒྱན་ཆ་ལུགས་སོ་སོ་གང་འདུལ་གྱི་རོལ་པར་འཆར་བ།  ཞིང་ཁམས་ཐམས་ཅད་སྐུ་ཡི་བཀོད་པས་ཁྱབ་ཅིང་སྐུ་ལ་ཞིང་ཁམས་ཐམས་ཅད་རྫོགས་པ།  སྣང་སྟོང་ཆུ་ཟླ་ལྟ་བུ་སྐུ་དང་ཡེ་ཤེས་འདུ་འབྲལ་མེད་པར་གསལ་བའི་ཐུགས་ཀར་པད་ཟླའི་གདན་ལ་གསེར་གྱི་རྡོ་རྗེ་ནས་འབྲས་ཙམ་པའི་ལྟེ་བར་ཧཱུྃ་ཡིག་བརྒྱ་བྱིན་གཞུ་ཡི་མདངས་ཅན་གྱི་མཐར་སྔགས་ཕྲེང་ས་བོན་གྱི་མདངས་ཇི་ལྟ་བས་འཁོར་བ་ལས་འོད་ཟེར་འཕྲོས་འོད་ཟེར་གྱི་སྣེ་ལས་མཆོད་པའི་སྤྲིན་རབ་འབྱམས་ཐོགས་པའི་ལྷ་མོའི་ཚོགས་འཕྲོས་པས་ཕྱོགས་བཅུའི་ཞིང་ཁམས་རབས་འབྱམས་ཀྱི་རྒྱལ་བ་སྲས་བཅས་རྣམས་ལ་མཉེས་པའི་མཆོད་པ་འབུལ།  དེ་དག་གི་ཐུགས་རྗེ་བྱིན་རླབས་མ་ལུས་པ་འོད་ཟེར་་གྱི་རྣམ་པར་བསྡུས་ཏེ་སྔགས་ཕྲེང་ས་བོན་དང་བཅས་པར་ཐིམ།  སླར་ཡང་འོད་ཟེར་འཕྲོས་པས་རིགས་དྲུག་གི་སེམས་ཅན་རྣམས་ལ་ཕོག་པས་རིགས་དྲུག་སོ་སོའི་ལས་ཉོན་བག་ཆགས་དང་བཅས་པ་བྱང་སྟེ་པདྨ་ཡིད་བཞིན་ནོར་བུའི་སྐུར་གྱུར་པར་བསམ།  ཡང་འོད་ཟེར་འཕྲོས་པས་ལྷ་མ་སྲིན་དྲེགས་པ་ཅན་རྣམས་ལ་ཕོག་པས་གདུག་རྩུབ་ཀྱི་བསམ་པ་ཐམས་ཅད་ཞི་ཞིང་བཀའ་ལ་ཉན་པར་བསམ་ཞིང་།  ཁྱད་པར་དུ་ཟབ་གཏེར་ཡུལ་གནས་ཀྱི་སྲུང་མ་རྣམས་ལ་ཕོག་པས་སྔོན་གྱི་དམ་བཅའ་དྲན་ཏེ་བཀའ་ཉན་གསུང་སྡོད་ཅི་བསྒོའི་ལས་བསྒྲུབ་པར་བསམ།  འོད་ཟེར་ཚུར་འདུས་ཐུགས་སྲོག་སྔགས་ཕྲེང་ལ་ཐིམ།  བདག་བསྐྱེད་ཀྱི་ཐུགས་སྲོག་སྔགས་ཕྲེང་ལས་འོད་ཟེར་འཕྲོས་མདུན་བསྐྱེད་པའི་ཐུགས་ཁར་ཕོག་པས་ཐུགས་དམ་གྱི་རྒྱུད་བསྐུལ།  མདུན་བསྐྱེད་ཀྱི་ཐུགས་སྲོག་སྔགས་ཕྲེང་ལས་འོད་ཟེར་འཕྲོས་པ་བདག་བསྐྱེད་ཀྱི་ཐུགས་སྲོག་ལ་ཐིམ་པས་མཆོག་དང་ཐུན་མོང་གི་དངོས་གྲུབ་མ་ལུས་པ་ཐོབ་པར་བསམ་ལ།  བཟླས་པའི་སྐྱོན་བཅུ་སྤངས་ལ་བཟླས་པ་བྱའོ།  ། གྲངས་ཀྱི་བསྙེན་པ་འབུམ་ཕྲག་བཅུ་གཉིས་སོ།  ། སྒྲུབ་པ་གྲོལ་ཚེ་དངོས་གྲུབ་བསྐུལ་ཞིང་།  གཏེར་གཞུང་རྩ་བ་སྤྲོས་མེད་གཏོར་མའི་དབང་ལ་བརྟེན་པས་བདག་འཇུག་བླང་།  ཉེར་བསྡུ་རྗེས་ཐོབ་སོགས་གཏེར་གཞུང་དུ་གསལ་ཞིང་།  རྒྱལ་ཆེན་སྡེ་བཞི་ལ་གཏང་རག་གི་མཆོད་པ་འབུལ་ཞིང་གཤེགས་གསོལ་བྱ།  ཐུན་བཞིའི་ངོས་འཛིན་དང་ཉམས་སུ་ལེན་ལུགས་མི་ཤེས་པའི་གསང་སྔགས་པ་ཞིག་རང་མེད་འགྲོ་བསམས་ནས་ཞིབ་པར་མ་བྲིས་སོ།  ། ཞེས་གུ་རུ་ཡིད་བཞིན་ནོར་བུའི་བསྙེན་སྒྲུབ་བྱ་ཚུལ་མདོར་བསྡུས་འདི་བཞིན་བདག་འདྲ་ཨོ་རྒྱན་རྡོ་རྗེ་ཐོགས་མེད་རྩལ་ཞེས་སམ་པདྨ་གར་དབང་ཞེས་འབོད་པའི་སྤྲང་པོའི་ཡང་སྤྲང་དེས་རྣམ་གསུམ་ཟབ་གཏེར་གྱི་དགོངས་པ་གཅིག་ཏུ་དྲིལ་ནས་བཀོད་པའི་དགེ་བས་གུ་རུ་ཡིད་བཞིན་ནོར་བུའི་བསྟན་པ་རིན་པོ་ཆེ་ནམ་ཡང་འགྲིབ་པ་མེད་པ་ཤིང་རྟ་བདུན་པའི་མདངས་ལྟར་མཆོག་ཏུ་གསལ་ཞིང་མཁའ་མཉམ་འགྲོ་ཀུན་གུ་རུ་པདྨ་ཡིད་བཞིན་ནོར་བུའི་གོ་འཕང་རིན་པོ་ཆེ་ཐོབ་པའི་རྒྱུར་གྱུར་ཅིག།  མངྒ་ལཾ།  ༈གུ་རུ་ཡིད་བཞིན་ནོར་བུའི་བསྙེན་ཡིག་ཤིན་ཏུ་བསྡུས་པ་ནི།  གུ་རུ་ཡིད་བཞིན་ནོར་བུ་སྐུ་མདོག་ཕྱག་མཚན་རྒྱན་ཆ་ལུགས་ཐམས་ཅད་རྫོགས་པའི་པང་དུ།  ཡུམ་མཆོག་ཡེ་ཤེས་ཀྱི་མཁའ་འགྲོ་མཚོ་རྒྱལ་མ་བཅུ་དྲུག་ལོན་པའི་ལང་ཚོ་ཅན་སྐུ་མདོག་དཀར་ལ་དམར་བའི་མདངས་ཆགས་པ་མཚན་དཔེའི་དཔལ་དུ་འབར་བ།  དབུ་སྐྲ་སིལ་བུར་གྲོལ་ཞིང་དར་དང་རིན་པོ་ཆེས་བརྒྱན་པ།  ཕྱག་གཡས་གསེར་གྱི་རྡོ་རྗེ་ནམ་མཁར་གདེངས་ཤིང་གཡོན་ཀ་པཱ་ལ་བདུད་རྩིས་བཀང་བ་བསྣམས་པས་ཡབ་ཀྱི་མགུལ་ལ་འཁྱུད་ཅིང་སྟོབ་པ།  ཞབས་བྱིན་པ་གཉིས་ཀྱིས་ཡབ་ཀྱི་སྐུ་སྐེད་ལ་འཁྲིལ་བར་གསལ་བའི་ཐུགས་ཀར་པད་ཟླའི་གདན་ལ་གསེར་གྱི་རྡོ་རྗེ་ནས་འབྲས་ཙམ་པའི་ལྟེ་བར་ཧཱུྃ་ཡིག་འོད་ལྔའི་མདང་ལྡན་གྱི་མཐར་སྔགས་ཕྲེང་འོད་ལྔའི་མདངས་ཅན་འཁོར་བ་ལས་འོད་ཟེར་་འཕྲོས།  འོད་ཟེར་གྱི་སྣེ་ལས་མཆོད་པའི་སྤྲིན་རབ་འབྱམས་ཐོགས་པའི་ལྷ་མོས་ཕྱོགས་བཅུའི་རྒྱལ་བ་སྲས་བཅས་མཆོད་ཅིང་དེ་དག་གི་ཐུགས་རྗེ་བྱིན་རླབས་ཐམས་ཅད་འོད་ཟེར་གྱི་རྣམ་པར་བསྡུས་ཏེ་སྔགས་ཕྲེང་ས་བོན་དང་བཅས་པར་ཐིམ།  ཡང་འོད་ཟེར་འཕྲོས་པས་ལྷ་སྲིན་དྲེགས་པ་ཅན་རྣམས་ལ་ཕོག་པས་གདུག་རྩུབ་ཀྱི་བསམ་པ་ཞི་ཞིང་བཀའ་ཉན་པར་བསམ།  ཁྱད་པར་ཟབ་གཏེར་ཡུལ་གནས་ཀྱི་སྲུང་མ་རྣམས་སྔོན་གྱི་དམ་བཅའ་དྲན་ནས་བཀའ་ཉན་གསུང་སྡོད་པར་བསམ།  ཡང་འོད་ཟེར་འཕྲོས་པ་རིགས་དྲུག་གི་སེམས་ཅན་རྣམས་ལ་ཕོག་པས་ལས་ཉོན་བྱང་སྟེ་པདྨ་ཡིད་བཞིན་ནོར་བུའི་སྐུར་གྱུར།  འོད་ཟེར་ཚུར་འདུས་ཐུགས་སྲོག་སྔགས་ཕྲེང་ལ་ཐིམ།  བདག་བསྐྱེད་ཀྱི་ཐུགས་སྲོག་སྔགས་ཕྲེང་ལས་འོད་ཟེར་འཕྲོས་མདུན་བསྐྱེད་ཀྱི་ཐུགས་ཀར་ཕོག་པས་ཐུགས་རྒྱུད་བསྐུལ།  མདུན་བསྐྱེད་ཀྱི་ཐུགས་སྲོག་ལས་འོད་ཟེར་འཕྲོས་བདག་བསྐྱེད་ཀྱི་ཐུགས་སྲོག་ལ་ཐིམ་པས་མཆོག་ཐུན་དངོས་གྲུབ་མ་ལུས་ཐོབ་པར་བསམ་ལ།  བཟླས་པའི་སྐྱོན་བཅུ་སྤངས་ལ་བཟླས་པ་བྱའོ།  ། ཞེས་གུ་རུ་ཡིད་བཞིན་ནོར་བུའི་བསྙེན་དམིགས་ཟུར་ཙམ་འདི་ཉིད་བླ་མ་ཀུན་བཟང་ལགས་ཀྱིས་བསྐུལ་ངོར་སྤྲང་ནག་ཨོ་རྒྱན་རྡོ་རྗེ་ཐོགས་མེད་རྩལ་གྱིས་སྨྱོ་ལབ་ཏུ་སྨྲས་པའོ།  ། མངྒ་ལཾ།  ཁོ་བོ་འཇིགས་བྲལ་ཡེ་ཤེས་རྡོ་རྗེའི་དམ་ཚིག་གླེགས་བམ་དུ་གཏེར་ཆེན་ཉིད་ཀྱི་ཕྱག་བྲིས་དངོས་ལས་ཞལ་བཤུས་པ་དགེ།  ། །